A Bizottság 1647/1999/EK rendelete

(1999. július 27.)

a felhasználási és bedolgozási határidők tekintetében a vaj csökkentett áron történő értékesítéséről, valamint a cukrászati termékek, jégkrém és egyéb élelmiszerek előállítása során felhasznált tejszínre, vajra és vajkoncentrátumra vonatkozó támogatás nyújtásáról szóló 2571/97/EK bizottsági rendelettől való eltérésről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1587/96/EK rendelettel [1] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendeletre [2] és különösen annak 6. cikke (6) bekezdésére és a 12. cikke (3) bekezdésére,

(1) mivel a legutóbb a 494/1999/EK rendelettel [3] módosított 2571/97/EK bizottsági rendelet [4] megállapítja a rendelet 1. cikkében említett termékek felhasználására és a végtermékekbe történő bedolgozásukra rendelkezésre álló határidőt; mivel a 2571/97/EK rendeletet módosító 1982/98/EK rendelet [5] a 17. és az azt követő pályázati felhívások alapján megkötött szerződésekben foglalt mennyiségekre vonatkozóan öt hónapos időtartamot rögzít; mivel ez az időtartam a 25. és a 26. pályázati felhívás szerint megkötött szerződésekben foglalt mennyiségekre vonatkozóan még nem járt le; mivel a 2571/97/EK rendeletet módosító 494/1999/EK rendelet ezt az időszakot négy hónapra csökkentette a 27. és az azt követő pályázati felhívások alapján megkötött szerződésekben foglalt mennyiségekre vonatkozóan;

(2) mivel az 1999/363/EK [6], az 1999/368/EK [7], az 1999/389/EK [8], az 1999/390/EK [9] és a 1999/449/EK [10] bizottsági határozat intézkedéseket ír elő az emberi vagy állati fogyasztásra szánt egyes állati eredetű termékek dioxinfertőzéstől való védelmére vonatkozóan;

(3) mivel a támogatás nyújtására vonatkozó pályázatok száma stabilizálódott, valamint a szóban forgó piac szereplőit érintő, egyes emberi fogyasztásra szánt termékek dioxinfertőzésével kapcsolatos védőintézkedések okozta nehézségek eredményeként, az érintett mennyiségek végtermékbe történő bedolgozására rendelkezésre álló határidőt, amely e termelők esetében még nem járt le, egy hónappal meg kell hosszabbítani;

(4) mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

A 2571/97/EK rendelet 11. cikkétől eltérve:

- 1999-ben a 25. és 26. pályázati felhívás alapján megkötött szerződésekben foglalt mennyiségek tekintetében a felhasználásra és bedolgozásra rendelkezésre álló határidő hat hónap,

- 1999-ben a 27. és 34. pályázati felhívás alapján megkötött szerződésekben foglalt mennyiségek tekintetében a felhasználásra és bedolgozásra rendelkezésre álló határidő öt hónap.

2. cikk

Ezt a rendeletet azoknak a termelőknek a kérelmére kell alkalmazni, akik az illetékes hatóság számára kielégítő módon bizonyítják, hogy az 1999/363/EK, az 1999/368/EK, az 1999/389/EK, az 1999/390/EK és a 1999/449/EK bizottsági határozatban meghatározott védőintézkedések miatt nem tudták felhasználni és bedolgozni az említett mennyiségeket a 2571/97/EK rendelet 11. cikkében előírt határidőn belül.

Az (1) bekezdésben említett helyzet feltárása érdekében az illetékes hatóságoknak fel kell használniuk a 4045/89/EGK tanácsi rendelet [11] 1. cikkének (2) bekezdésében említett kereskedelmi okmányokat.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. július 27-én.

a Bizottság részéről

Franz Fischler

a Bizottság tagja

[1] HL L 206., 1996.8.16., 21. o.

[2] HL L 148., 1968.6.28., 13. o.

[3] HL L 59., 1999.3.6., 17. o.

[4] HL L 350., 1997.12.20., 3. o.

[5] HL L 256., 1998.9.18., 9. o.

[6] HL L 141., 1999.6.4., 24. o.

[7] HL L 142., 1999.6.5., 46. o.

[8] HL L 147., 1999.6.12., 26. o.

[9] HL L 147., 1999.6.12., 29. o.

[10] HL L 175., 1999.7.10., 70. o.

[11] HL L 388., 1989.12.30., 18. o.

--------------------------------------------------